Žłobin
Žłobin (valgevene-eesti transkriptsioonis Žlobin) on linn Valgevenes Homieli oblastis, Žłobini rajooni halduskeskus. Žłobin asub merepinnast 140 meetri kõrgusel Dnepri kaldal, Homieli linnast 93 ja Minskist 215 kilomeetri kaugusel. Linn on tähtis tööstuskeskus ja raudteesõlm. Seal asuv Valgevene Metallurgiatehas toodab 1,2 miljonit tonni terast aastas. Linnas on veel põllumajanduskeemiatehas, mööblivabrik, õmblusvabrik ja mitmed toiduainete tootmisega seotud ettevõtted. Žłobinist hargnevad raudteed Homielisse, Minskisse, Kalinkavičysse ja Mahiloŭ suunas. Haridust annavad 13 kooli. Linnas on kuus raamatukogu, loomaaed ja kultuurimaja. Linnas on kaks õigeusu kirikut ja katoliku kirik. Seal antakse välja kohalikku ajalehte Новы дзень.